**ОДОБРЯВАМ:**

**ДАУД АЛЯОВЛУ**

**КМЕТ НА ОБЩИНА ЦАР КАЛОЯН**

**ТЕХНИЧЕСКО ЗАДАНИЕ**

**ЗА ПРОЕКТИРАНЕ**

**ОБЕКТ**: **„РЕКОНСТРУКЦИЯ НА СПОРТНА И ДЕТСКИ ПЛОЩАДКИ В С. ЕЗЕРЧЕ, ОБЩИНА ЦАР КАЛОЯН“**

**ФАЗА: ТЕХНИЧЕСКИ ПРОЕКТ**

**Възложител: ОБЩИНА ЦАР КАЛОЯН**

**І. ЦЕЛ НА ПРОЕКТА**

***Основната цел на проекта е подобряване привлекателността и качеството на живот, подобряване възможностите за спорт и занимания на открито на подрастващото поколение, създаването на благоприятна среда, която отговаря на високи естетически критерии.***

**Специфични цели:**

* Повишаване нивото на естетика и достъпност;
* Възпитателно и здравословно въздействие върху качеството на живот на подрастващото поколение;
* Осигуряване възможности за практикуване на различни спортове;
* Осигуряване на достъпна среда за хората с увреждания и социализирането им.

**ІІ. ОБХВАТ НА ПРОЕКТА**

Техническият инвестиционен проект *„Реконструкция на спортна и детски площадки в с.Езерче, община Цар Калоян”*обхваща два подобекта:

**Подобект 1**: *„Реконструкция на спортна площадка на ОУ „Паисий Хилендарски” в с.Езерче, община Цар Калоян”*

**Подобект 2:** *„Реконструкция на детски площадки на ЦДГ в с.Езерче, община Цар Калоян”*

Двата подобекта се намират в УПИ І-1611 в кв.75, отреден за „Училище” по плана на селото целият с площ от 10664 кв.м. и в него са разположени основното училище и детската градина. Урегулирания поземлен имот е собственост на общината и за него има съставен Акт за публична общинска собственост №6 от 09.03.1998 г.

**ІІІ. ИЗИСКВАНИЯ ПРИ ПРОЕКТИРАНЕТО**

Инвестиционният проект да бъде изработен във фаза„технически”.

Проектните разработки по всички части следва да отговарят на изискванията залегнали в:

* Закона за устройство на територията
* Наредба №4/21.05.2001г. за обхвата и съдържанието на инвестиционните проекти,
* Наредба №7/22.12.2003 г. за правила и нормативи за устройството на отделните видове територии и устройствени зони
* Наредба №1/12.01.2009г. за условията и реда за устройството и безопасността на площадките за игра.
* Инструкция № 34 за хигиената на спортните обекти и екипировка, издадена от Министерството на народното здраве от 1975 г.,изм.1084 г., изм.2002 г.
* Детски съоръжения трябва да отговарят на всички действащите БДС ЕN-1176, БДС EN,1176-1, БДС EN 1176-2, БДС EN 1176-3, БДС EN 1176-4, БДС EN 1176-5, БДС EN 1176-6, БДС EN 1176-7, БДС EN 1177 или еквивалентни на тях стандарти и европейски изисквания за безопасност и здраве;
* Наредба №4/01.07.2009 г. за проектиране, изпълнение и поддържане на строежите в съответствие с изискванията за достъпна среда за населението, включително за хора с увреждания
* Наредба №2/22.03.2004г. минимални изисквания за здравословни и безопасни условия на труд при извършване на строително монтажните работи;

**ІV.** **СПЕЦИФИЧНИ ИЗИСКВАНИЯ КЪМ ОТДЕЛНИТЕ ПРОЕКТНИ ЧАСТИ**

***1.Част „Паркоустройство и благоустройство”***

Проектната разработка да даде цялостно решение на свободния от застрояване терен, реконструкцията на спортна площадка и трите детски площадки.

Да се предвиди ограда по югоизточната регулационна граница на имота и подходящо благоустрояване на целия терен.

Конкретни изисквания към техническите проекти на отделните подобекти:

*Подобект 1:* *„Реконструкция на спортна площадка на ОУ „Пайсий Хилендарски” в с.Езерче, община Цар Калоян”*

* чрез реконструкция на съществуващата спортна площадка да се предвидят площадки, които да дават възможност за игра футбол на малки вратички, хандбал, баскетбол, волейбол, тенис на корт, покрити със саморазливна спортна настилка на акрилна основа или друга подходяща за съответния вид спорт настилка, съгласувано с общината;
* обособяване на зона за фитнес на открито със съответните уреди в североизточната част на имота;
* да се предвиди ограда - защитна мрежа за улавяне на отклонили се топки;
* осигуряване на достъпна среда за хората с увреждания и социализирането им;
* около спортното игрище да се разположат скамейки за почивка, изчакване и наблюдаване на игрите;
* част от съоръженията, разположени в спортната площадка, да бъдат съобразени с нуждите на хората в неравностойно положение.

*Подобект 2:* *„Реконструкция на детски площадки на ЦДГ в с.Езерче, община Цар Калоян”*

Да се проектират 3 броя детски площадки за игра на деца от възрастова група „3 до 6 години” в югозападната част на имота, заета в момента с тревна площ

Минимално необходимо оборудване за една детска площадка за възрастова група от 3 до 6 години:

○ Детски съоръжения– 3броя;

○ Детска къщичка или беседка - 1 брой;

○ Пейки с облегалки -3 броя;

○ Кошчета за смет -2 броя.

***Изисквания към детските площадки***

○ За всички площадки да се предвиди ударопоглъщаща настилка в зоните на детските съоръжения. Стъпалата на детските съоръжения да се изпълнят с покритие предотвратяващо хлъзгане;

○ Да се предвиди вертикално планиране и облагородяване на подходите към площадките;

○ Да се предвиди сигурна връзка на закрепването на съоръженията към терена.

При проектирането на детските площадки водеща роля играе комбинирането на различни видове игри, спазване на безопасните зони на отделните съоръжения, многофункционалност и икономосъобразност. Съоръженията, които да са изработени от висококачествени екологични материали и да са проектирани, така че да гарантират безопасни и разнообразни игри за децата.

***2. Част „Електро”***

Проектът да предвижда осветление на спортната площадка чрез използване на съвременни осветителни тела с минимален разход за постигане на енергийно ефективно осветление.

Обектът да се захрани с електрическа енергия съгласно указания за начина на присъединяване към електроразпределителната мрежа, издадени от електроразпределителното дружество.

***3. Част „Геодезия”***

Да се извърши подробно геодезическо заснемане на съществуващия терен в обхват необходим за изработване на проекта.

Да се разработи „Вертикална планировка”, която да даде решение за повърхностното оттичане на дъждовните води към зелените площи. Да се изготви „Трасировъчен план” с определени проектни координати на характерните точки.

***4. План за безопасност и здраве***

За всеки подобект да се изготви план за безопасност и здраве съгласно Наредба №2/22.03.2004 г. за минимални изисквания за здравословни и безопасни условия на труд при извършване на строителни и монтажни работи с необходимите графични материали в подходящ мащаб, обяснителна записка и:

-Подробни инструкции, определени от производителя на спортни съоръжения за разполагане, ползване и монтаж, включително и сертификати и протоколи от изпитванията;

-Инструкции за ударопоглъщащите настилки и указания за полагане, поддържане и контрол, конкретни изисквания за дебелината в зависимост от височината съгласно БДС EN 1177.

***5. Част План за управление на строителните отпадъци***с обхват и съдържание съгласно чл. 4 и 5 от Наредбата за управление на строителните отпадъци и за влагане на рециклирани строителни материали, приета с ПМС № 277 от 2012 г. (ДВ, бр. 89 от 2012 г.);

***6. Част Пожарна безопасност***

Да се разработи част „Пожарна безопасност" съгласно §10 от ДР на Наредба №1з- 1971/2009 г. на МВР и МРРБ за строително-технически правила и норми за осигуряване на безопасност при пожар (ДВ бр.96/2009 г.), като обхватът и съдържанието да бъдат съгласно Приложение №3 от наредбата.

***7. Проектно сметна документация***

За всички части от проекта да бъдат изготвени детайлни количествени сметки, включващи всички строително-монтажни работи необходими за изпълнението на обектите. Количествено-стойностни сметки да се изготвят за всеки един подобект поотделно, както и обобщена КСС.

Техническите проекти по всички части/специалности следва да се разработят в съответствие с приложената скица на поземления имот, както и съгласно изходните данни за проектиране, предоставени от експлоатационните предприятия.

Проектът да се предаде в три оригинални екземпляра в отделни папки и един на СD.

Проектите на хартиен носител да бъдат подписани от правоспособни проектанти по съответните специалности и съгласувани.

**V.ИЗХОДНИ ДАННИ**

- Актуална скица с виза за проектиране

- Акт за общинска собственост

**Изготвил:………………………**